Em Suppiluliuma I. isches glunge s Hethitische Riich wider z festige. Er het em Mitanniriich chöne wichtigi Städt ewegnee, wie Alalah und Ugarit und au Piet vo de Ägypter het er chöne is Hethitische Riich iiornne. Um di hethitisch Macht z Syrie chöne z sichere, het er z Karkamis ann vo sinene Söö as Underkönig iigsetzt. Em Mursili II. isches glunge di östliche Piet bis zu de Ägäis ane z underwerfe, so dass fast ganz Anatolie, aber ooni de Chüstepiet am Schwarze Meer,zum Hethitische Riich ghört het. Sini Noofolger hend den afange nördlichi Piet und d Kaskäer underwerfe. De Muwattalli II. het i de Schlacht vo Kadesch vo 1275 de ägyptisch Pharao Ramses II. bisigt. Nochdem de Hattusili II. sinn Neff Mursili III. (Urhitesup) enthront het, isches zu innerpolitische Spanige choo. Aber dör e gschickti Politik het de Hattusili sini Macht chöne festige. Er het 1259 mitem Ramses II. e Fridesvertraag gschlosse und em sini Tochter zur Frau ggee. De Kurunta, de Soo vom enthronte Mursili III., isch as Underkönig vo Tarhuntassa (em antike Bergkilikie) iigsetzt wore. Sii Soo, de Tuthaliya III., het sich schweer gege de Kurunta müese döresetze, wo vill Aahänger gfunde ghaa het. Gliichzittig het sich Assyrie afange zunere Grossmacht entwickle, wo a de Hethiter afange hett ai syrischi Stadt noch de andere eweggznee.